同曾仲錫通判游天竺諸山
作者：釋道潜
朝代：宋

paragraphs: 煌煌世胄餘，夫子非碌碌。
由腹有詩書，所以能拔俗。
得官本河朔，瓜期未云促。
扁舟下東南，逸興追鴻鵠。
遇勝即徜徉，風餐兼露宿。
嗟余偶傾蓋，一笑外羈束。
杖策每過從，相携訪山谷。
春風披鮮榮，繡錯出林麓。
松門有時盡，幽興無斷續。
崖轉聞鍾聲，林疏見華屋。
銜山餘落景，歸路猶躑躅。
誰云鄴下歡，往事不可復。
吾曹二三子，所樂亦云足。
願公紀新詩，一一能見錄。
船頭行北歸，囊篋有美玉。
塵埃京洛人，示與洗心目。